PMIndiaData/PMIndiaSum huggingface dataset:
મંત્રીમંડળે નેશનલ જ્યુટ મેનુફેક્ચર્સ કોર્પોરેશન લિમિટેડ અને એની સહાયક કંપની બર્ડ્સ જ્યૂટ એન્ડ એક્ષ્પોર્ટ્સ લિમિટેડને બંધ કરવા માટે મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે નેશનલ જ્યુટ મેનુફેક્ચર્સ કોર્પોરેશન લિમિટેડ અને એની સહાયક કંપની બર્ડ્સ જ્યૂટ એન્ડ એક્ષ્પોર્ટ્સ લિમિટેડને બંધ કરવા માટે મંજૂરી આપી દીધી છે. બંધ કરવાની પ્રક્રિયાઃ નક્કી થયેલી અસ્કયામતો અને ચાલુ અસ્કયામતોનો નિકાલ 14/06/2018નાં ડીપીઈનાં સૂચનો અનુસાર થશે અને ઋણની ચુકવણી પછી અસ્કયામતોનાં વેચાણમાંથી પ્રાપ્ત રકમ ભારતનાં સંચિત ભંડોળમાં જમા કરાવવામાં આવશે. 14/06/2018નાં ડીપીઈનાં સૂચનો અનુસાર અસ્કયામતોનાં નિકાલ માટે જમીન વ્યવસ્થાપન સંસ્થા (એલએમએ)ની સેવા લેવામાં આવશે. એલએમએને સૂચના આપવામાં આવી છે કે, તે ડીપીઈનાં સૂચનો અનુસાર નિકાલ માટેની કામગીરી શરૂ કરતાં અગાઉ અસ્કયામતોની સંપૂર્ણપણે ખરાઈ કરશે. વસ્ત્ર મંત્રાલયનાં બીજેઈએલની કોઈ પણ જમીન કે મકાનનો ઉપયોગ પોતાનાં માટે કે પોતાની કોઈ જાહેર સંસ્થા માટે કરવાનો પ્રસ્તાવ મળ્યો નથી અને તેની સૂચના જમીન વ્યવસ્થાપન સંસ્થાને પ્રત્યક્ષ સ્વરૂપે આપવામાં આવશે. લાભઃ આ નિર્ણયથી સરકારી ખજાનામાં બંને ખોટમાં ચાલતાં જાહેર સાહસોનાં સંચાલનમાં થતા ખર્ચને ઘટાડવાનો લાભ મળશે. આ પ્રસ્તાવથી ખોટમાં ચાલતી કંપનીઓને બંધ કરવામાં મદદ મળશે અને ઉપયોગી કાર્ય માટે કે વિકાસ માટે નાણાકીય સંસાધન એકત્ર કરવા માટે કિંમતી અસ્કયામતોની ફાળવણી સુનિશ્ચિત થશે. બંને જાહેર સંસ્થાઓની જમીનનો ઉપયોગ જાહેર કામકાજ/સમાજનાં સંપૂર્ણ વિકાસ માટે સરકારી કાર્યથી કરવામાં આવશે. પૃષ્ઠભૂમિઃ એનજેએમસી અનેક વર્ષોથી ખોટમાં ચાલે છે અને 1993થી એને બીઆઈએફઆરનાં વિચાર માટે મોકલવામાં આવી છે. કંપનીનું મુખ્ય ઉત્પાદન બોરી હતું, જેનો ઉપયોગ વિવિધ રાજ્ય સરકારો અનાજનાં પેકેજિંગ માટે કરતી હતી. ઘણાં વર્ષોથી શણની બોરીની માંગમાં ઘટાડો થયો છે અને કંપની ચલાવવા માટે આ વાણિજ્યિક રીતે લાભદાયક નથી એવો અનુભવ પણ થયો છે. એનજેએમસીની મિલો – કિનીસન મિલ, તીતાગઢ, ખરદા મિલ, ખરદા અને આરબીએચએમ મિલ, કટિહારનાં પુનરોદ્ધાર માટે પ્રસ્તાવ રજૂ કરવામાં આવ્યો હતો અને આ વર્ષ 2016થી સ્થગિત છે (છેલ્લી મિલ કિનીસન જ્યૂટ મિલ 31/08/2016નાં રોજ બંદ કરવામાં આવી હતી), કારણ કે કોન્ટ્રાક્ટર કાર્યક્ષમતા લાગુ કરવા અને સ્થાનિક કામદારોની સમસ્યાનું સમાધાન લાવી શક્યાં નહોતાં. આઉટસોર્સિંગનાં વિવિધ મોડલ લાગુ કરવાનો પ્રયાસ થયો હતો, પણ તેમાં સફળતા મળી નહોતી. અગાઉની કામગીરી, બજારની સ્થિતિ અને પ્લાસ્ટિક સામે સ્પર્ધા તથા ખાનગી જ્યુટ મિલોની ક્ષમતાને ધ્યાનમાં રાખીને જોવા મળ્યું છે કે, એનજેએમસી સંચાલન લાભોનાં માધ્યમથી પોતાની ઋણાત્મક શુદ્ધ સંપત્તિને સુધારવાની સ્થિતિમાં નથી. કોઈ સ્ટાફ/શ્રમિક નથી એટલે એને બંધ કરવી જોઈએ. એનજેએમસીની સહાયક કંપની બીજેઈએલનો મામલો બીઆઈએફઆરને મોકલવામાં આવ્યો, જેણે કંપનીનાં પુનરોત્થાન પર વિચાર કર્યો હતો. પરંતુ આ યોજના લાગુ થઈ શકી નહોતી, કારણ કે પશ્ચિમ બંગાળની સરકાર જમીનનાં ઉપયોગમાં પરિવર્તન કરવા સંમત થઈ નહોતી અને ત્રણ વર્ષનાં વિલંબ પછી એએસીમાં રાજ્ય સરકારનાં પ્રતિનિધિની નિમણૂક થઈ નહોતી. બીજેઈએલમાં કોઈ સ્ટાફ નથી. ફેક્ટરીનું સંચાલન થતું નથી એટલે એને બંધ કરવાથી કોઈ વિપરીત અસર નહીં થાય.
મંત્રીમંડળે ગુનાહિત બાબતોમાં ભારત અને બ્રાઝિલ વચ્ચે પારસ્પરિક કાયદાકીય સહાયતા માટેના કરારોને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળે ગુનાહિત બાબતોમાં પારસ્પરિક કાયદાકીય સહાયતા અંગે ભારત સરકાર અને ફેડેરેટીવ રિપબ્લિક ઓફ બ્રાઝિલની વચ્ચેના કરારો પર હસ્તાક્ષર કરવાની મંજૂરી આપી હતી. આ કરારનો ઉદ્દેશ્ય ગુનાહિત બાબતોમાં સહયોગ અને પારસ્પરિક કાયદાકીય સહાયતાના માધ્યમથી ગુનાની તપાસ અને સુનાવણીમાં બંને દેશોની અસરકારકતા વધારવાનો છે. આંતરરાષ્ટ્રીય ગુનાઓના સંદર્ભમાં અને આતંકવાદ સાથેની તેની સાંઠગાંઠમાં આ પ્રસ્તાવિત કરાર ફેડરેટીવ રિપબ્લિક ઓફ બ્રાઝિલ સાથે ગુનાની તપાસ અને સુનાવણીમાં અને સાથે-સાથે ગુનાહિત પ્રવૃત્તિઓ, તેમજ ગુનાના સાધનો તથા આતંકવાદી પ્રવૃત્તિઓને પૂરા પાડવામાં આવતા નાણાકીય ભંડોળની શોધખોળ, નિયંત્રણ અને જપ્તીમાંદ્વિપક્ષીય સહયોગ માટે એક વ્યાપક માળખાતંત્ર પૂરું પાડશે.
મંત્રીમંડળે વર્ષ 2017-18 દરમિયાન લાંબા ગાળાના સિંચાઈ કોષ માટે રૂ. 9020 કરોડ સુધી વધારાના બજેટ સંસાધન એકત્ર કરવાની મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે વર્ષ 2017-18 દરમિયાન જરૂરિયાત અનુસાર રૂ. 9020 કરોડ સુધીના વધારાના અંદાજપત્રીય સંસાધનો એકત્ર કરવાની મંજૂરી આપી દીધી છે. આ રકમ નાબાર્ડ દ્વારા પ્રધાનમંત્રી કૃષિ સિંચાઈ યોજના (પીએમકેએસવાય) અંતર્ગત ચાલતી પ્રાથમિકતા ધરાવતી 99 સિંચાઈ યોજનાઓ અને તેની સાથે સાથે તેમના કમાન્ડ ક્ષેત્ર વિકાસ (સીએડી)ના ત્વરિત સિંચાઈ લાભ કાર્યક્રમ (એઆઈબીપી) કાર્યોના અમલીકરણ માટે ઋણના સંદર્ભમાં વાર્ષિક 6 ટકા વ્યાજદર સુનિશ્ચિત કરવા માટે બોન્ડ ઇશ્યૂ કરવા એકત્ર કરવામાં આવશે. ત્વરિત સિંચાઈ લાભ કાર્યક્રમ (એઆઈબીપી) અંતર્ગત અનેક મોટી અને મધ્યમ સિંચાઈ યોજના મુખ્ય રીતે ભંડોળની અપર્યાપ્ત જોગવાઈને કારણે અધૂરી હતી. નાણાકીય વર્ષ 2016-17 દરમિયાન પીએમકેએસવાય (એઆઇબીપી અને સીએડી) અંતર્ગત ચાલતી 99 યોજનાઓને ડિસેમ્બર, 2019 સુધી અનેક તબક્કાઓમાં પૂર્ણ કરવા માટે ઓળખ કરવામાં આવી હતી. મોટા પ્રમાણમાં ભંડોળની જરૂરિયાતો પૂર્ણ કરવા અને આ યોજનાનું કાર્ય પૂર્ણ કેન્દ્રીય નાણાં મંત્રીએ તેમના બજેટ ભાષણ 2016-17 દરમિયાન પીએમકેએસવાય-એઆઇબીપી અને સીએડી અંતર્ગત ઓળખ કરવામાં આવી, વર્તમાન યોજનાઓ માટે કેન્દ્ર અને રાજ્યોના હિસ્સાની નાણાકીય જોગવાઈ પૂર્ણ કરવા રૂ. 20,000 કરોડના શરૂઆતના ભંડોળ સાથે નાબાર્ડમાં સમર્પિત લાંબા ગાળાની સિંચાઈ ભંડોળ (એલટીઆઈએફ)ના સર્જનની જાહેરાત કરી હતી. રાજ્યો માટે નાબાર્ડના ઋણને આકર્ષક બનાવવા માટે વર્ષ 2016-17થી 2019-2020 દરમિયાન નાબાર્ડને દર વર્ષે અપેક્ષિત ખર્ચમુક્ત ભંડોળ ઉપલબ્ધ કરાવીને વ્યાજના દર 6 ટકાની આસપાસ જાળવવાનો નિર્ણય લેવામાં આવ્યો હતો. વર્ષ 2016-17 દરમિયાન નાબાર્ડએ એલટીઆઈએફ અંતર્ગત કુલ રૂ. 9086.2 કરોડની રકમનું વિતરણ કર્યું હતું, જેમાં રૂ. 2414.16 કરોડ પોલાવરમ યોજના (ઇબીઆર ઘટક વિના) માટે ઇશ્યૂ કરવામાં આવ્યા હતા અને બાકીના રૂ. 6671.86 કરોડની ઓળખ ઇબીઆરનો ઉપયોગ કરતી યોજના માટે ઇશ્યૂ કરવા થઈ હતી. ઉપરાંત રૂ. 924.9 કરોડ અંદાજપત્રીય જોગવાઈના માધ્યમથી કેન્દ્રીય સહાયતા (સીએ) સ્વરૂપે વિતરિત કરવામાં આવી. વર્ષ 2016-17 દરમિયાન નાબાર્ડે ઇબીઆર સ્વરૂપે ભારત સરકારની પૂર્ણ અદા કરનાર બોન્ડ સ્વરૂપે રૂ. 2187 કરોડની કુલ રકમ એકત્ર કરી હતી. વર્ષ 2017-18 દરમિયાન એલટીઆઈએફના માધ્યમથી રૂ. 29,000 કરોડની અંદાજિત રકમની જરૂર પડશે, જે માટે રૂ. 9020 કરોડની ઇબીઆર અપેક્ષિત હશે. રાજ્યો અને કેન્દ્રીય જળ પંચ દ્વારા વિભિન્ન સમીક્ષા બેઠકો દરમિયાન જણાવેલી સ્થિતિ અનુસાર, 18 યોજનાઓ પૂર્ણ થઈ ગઈ છે કે પૂર્ણ થવાને આરે છે. વર્ષ 2016-17 દરમિયાન આ તમામ 99 યોજનાઓ દ્વારા 14 લાખ હેક્ટરથી વધારે વિસ્તારને સિંચાઈનો લાભ મળવાની આશા છે. વર્ષ 2017-18 દરમિયાન 33થી વધારે યોજના પૂર્ણ થવાની શક્યતા છે. ઓળખ કરવામાં આવેલી સિંચાઈ યોજનાઓ પૂર્ણ થવાના અને નિર્માણના તબક્કા દરમિયાન મોટા પાયે વતન અને અન્ય રોજગારીની તકોનું સર્જન કરશે. એ વાત પણ મહત્વપૂર્ણ છે કે યોજનાઓ પૂર્ણ થવાથી લગભગ 76 લાખ હેક્ટર સિંચાઈ શક્યતાનો ઉપયોગ આ ક્ષેત્રમાં ખેતીને સંપૂર્ણપણે બદલી દેશે, જેના પરિણામે સ્વરૂપે પાકની સઘનતા, પાક વ્યવસ્થામાં પરિવર્તન, કૃષિની કાયાપલટ અને અન્ય સહાયક પ્રક્રિયાઓના માધ્યમથી મોટી સંખ્યામાં રોજગારીની તકોનું સર્જન થશે.
પ્રધાનમંત્રી રાધા સોમી સત્સંગ વ્યાસના બાબા ગુરિન્દર સિંહ ધિલ્લોનને મળ્યા

પ્રધાનમંત્રી નરેન્દ્ર મોદીએ આજે રાધા સોમી સત્સંગ બિયાસના બાબા ગુરિન્દર સિંહ ધિલ્લોન સાથે મુલાકાત કરી હતી. એક ટ્વિટમાં, પ્રધાનમંત્રીએ કહ્યું: "આજે મને રાધા સોમી સત્સંગ બિયાસના બાબા ગુરિન્દર સિંહ ધિલ્લોન જીને મળવાનું સન્માન મળ્યું હતું.
કેબિનેટે ઈન્ફર્મેશન ટેકનોલોજી એન્ડ ઈલેક્ટ્રોનિક્સ ક્ષેત્રે સહકાર માટે ભારત અને સર્બિયા વચ્ચેના એમઓયુને મંજૂરી આપી

પ્રધાનમંત્રી શ્રી નરેન્દ્ર મોદીના અધ્યક્ષસ્થાને કેન્દ્રીય મંત્રીમંડળે ઈન્ફર્મેશન ટેકનોલોજી એન્ડ ઈલેક્ટ્રોનિક્સના ક્ષેત્રે ભારત અને સર્બિયા વચ્ચે સહકારને પ્રોત્સાહન આપવા માટે સમજૂતી કરાર (એમઓયુ)પરના હસ્તાક્ષરને કાર્યોત્તર મંજૂરી આપી હતી. આ સમજૂતી કરારનો ઉદ્દેશ ભારત અને સર્બિયામાં આઈટી અને ઈલેક્ટ્રોનિક્સ ક્ષેત્રે સહકાર વધારવાનો તેમજ આઈટી અને ઈલેક્ટ્રોનિક્સ ક્ષેત્રમાં બંને દેશોની ખાનગી કંપનીઓ, ક્ષમતા નિર્માણ કરતી સંસ્થાઓ, સરકારો તેમજ જાહેર અને ખાનગી સંસ્થાનો વચ્ચે સક્રિય સહકાર અને આદાન-પ્રદાનનું જતન કરવાનો છે.
પ્રધાનમંત્રી 1 સપ્ટેમ્બર, શનિવારે ઇન્ડિયા પોસ્ટ પેમેન્ટ્સ બેંકનો શુભારંભ કરાવશે

પ્રધાનમંત્રી શ્રી નરેન્દ્ર મોદી 1 સપ્ટેમ્બર, 2018નાં રોજ નવી દિલ્હીમાં તાલકટોરા સ્ટેડિયમમાં ઇન્ડિયન પોસ્ટ પેમેન્ટ્સ બેંક (આઇપીપીબી)નો શુભારંભ કરાવશે. આઇપીપીબીની કલ્પના સામાન્ય ભારતીય માટે સરળ, સુલભ અને વિશ્વસનિય બેંક તરીકે કરવામાં આવી છે, જે કેન્દ્ર સરકારનાં નાણાકીય સર્વસમાવેનનાં ઉદ્દેશને ઝડપથી પ્રાપ્ત કરવામાં મદદરૂપ થશે, જે પોસ્ટ વિભાગનાં વ્યાપક નેટવર્કનો ઉપયોગ કરશે અને 3,00,000થી વધારે ટપાલીઓ અને ગ્રામીણ ડાક સેવકો સાથે દેશનાં દરેક ખૂણાને આવરી લે છે. એટલે આઇપીપીબી ભારતમાં બેંકિંગ ક્ષેત્રની પહોંચમાં મહત્ત્વપૂર્ણ વધારો કરશે. આઇપીપીબીનો શુભારંભ એ વિકાસશીલ ભારતના લાભોને દેશના દૂર-સુદૂરના વિસ્તારો સુધી પહોંચાડવાના કેન્દ્ર સરકારના પ્રયાસની વધુ એક સીમાચિહ્નરૂપ સિદ્ધિ છે. આઇપીપીબીનો પ્રારંભ થશે એજ દિવસે સમગ્ર દેશમાં તેની 650 શાખાઓ અને 3250 એક્સેસ પોઇન્ટ હશે. સાથે સાથે આ શાખાઓ અને એક્સેસ પોઇન્ટ ખાતે પણ શુભારંભનો કાર્યક્રમ યોજાશે. દેશમાં કુલ 1.55 લાખ પોસ્ટ ઓફિસ 31 ડિસેમ્બર, 2018 સુધીમાં આઇપીપીબી પ્રણાલી સાથે જોડાઈ જશે. આઇપીપીબી બચત અને ચાલુ ખાતા, મની ટ્રાન્સફર, ડાયરેક્ટ બેનિફિટ ટ્રાન્સફર (ડીબીટી), બિલ અને યુટિલિટી પેમેન્ટ તથા એન્ટરપ્રાઇઝ અને મર્ચન્ટ પેમેન્ટ જેવી વિવિધ સેવાઓ રજૂ કરશે. આ સેવાઓનો અને તેની સાથે સંબંધિત અન્ય સેવાઓ બેંકનાં અત્યાધુનિક ટેકનોલોજી ધરાવતા મંચનો ઉપયોગ કરીને વિવિધ માધ્યમો (કાઉન્ટર સર્વિસ, માઇક્રો-એટીએમ, મોબાઇલ બેંકિંગ એપ, એસએમએસ અને આઇવીઆર) દ્વારા પ્રસ્તુત કરવામાં આવશે.
પ્રધાનમંત્રીએ લોકોને રામ નવમીની શુભકામનાઓ પાઠવી

પ્રધાનમંત્રી શ્રી નરેન્દ્ર મોદીએ લોકોને રામ નવમીની શુભકામનાઓ પાઠવી હતી અને ભગવાન રામના સૌને આશીર્વાદ પ્રાપ્ત થાય એવી કામના વ્યક્ત કરી હતી. શ્રી મોદીએ ટ્વીટ કર્યુ હતું કે મર્યાદા પુરૂષોત્તમ શ્રી રામના સંદેશ અનુસાર આપણે સૌએ શિસ્ત જાળવવાની છે અને કોરોનાથી સુરક્ષિત રહેવા માટે તમામ સુરક્ષાત્મક ઉપાયોને અનુસરવાનું છે. આ સાથે તેમણે ‘દવાઈ ભી કડાઈ ભી’ના સંદેશની પણ યાદ અપાવી હતી.
કેબિનેટે હાયડ્રોકાર્બન ક્ષેત્રમાં સહકાર અંગે ભારત અને બાંગ્લાદેશ વચ્ચે સમજૂતી કરારોના માળખા પર હસ્તાક્ષર કરવાની મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે બાંગ્લાદેશ સાથે હાયડ્રોકાર્બન ક્ષેત્રમાં સહકાર માટે સમજૂતી કરારોના માળખા પર હસ્તાક્ષર કરવાની મંજૂરી આપી હતી. પ્રસ્તાવિત એફઓયુનો ઉદ્દેશ્ય સમાનતા અને પારસ્પરિક લાભના આધાર પર હાયડ્રોકાર્બન ક્ષેત્રમાં ભારત બાંગ્લાદેશના દ્વિપક્ષીય સહયોગને વધારવા અને સહાયતા કરવા માટે સહયોગાત્મક સંસ્થાગત માળખાના નિર્માણનો છે. આ એફઓયુ પ્રાદેશિક અને સહ પ્રાદેશિક સ્તર પર દ્વિપક્ષીય સહયોગને પ્રોત્સાહિત કરે છે. તે વિકાસને પ્રોત્સાહન આપશે અને બન્ને દેશોને તેમના વિકાસાત્મક ધ્યેયોને, તેમના ભવિષ્યની વહેંચણી અને શાંતિપૂર્ણ તથા સમૃદ્ધ દક્ષિણ એશિયાના સામાન્ય દ્રષ્ટિબિંદુને સમજવામાં શક્તિમાન બનાવશે. પ્રસ્તાવિત એફઓયુ રચનાની દ્રષ્ટીએ અબાધ્ય છે અને તે પાંચ વર્ષ માટે માન્ય રહેશે.
પ્રધાનમંત્રીએ પીએસએલવી સી૩૧ ના સફળ લોન્ચીંગ અને આઈઆરએનએસએસ ૧ઈને યોગ્ય રીતે કક્ષામાં મૂકવા બદલ ઈસરોના વૈજ્ઞાનિકોને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ પીએસએલવી સી૩૧ ના સફળ લોન્ચીંગ અને આઈઆરએનએસએસ ૧ઈને યોગ્ય રીતે કક્ષામાં મૂકવા બદલ ભારતીય અંતરિક્ષ અનુસંધાન સંગઠન (ઈસરો)ના વૈજ્ઞાનિકો સાથે વાત કરી અને તેમને શુભેચ્છા પાઠવી. પ્રધાનમંત્રીએ એક ટ્વીટ કરીને કહ્યું કે ‘‘પીએસએલવી સી૩૧ ના સફળ લોન્ચીંગ અને આઈઆરએનએસએસ ૧ઈને યોગ્ય રીતે કક્ષામાં મૂકવા માટે ઈસરોની ગતિશિલતા અને દ્રઢતા પર અમારી શુભકામનાઓ. અમે આ મિશનને સફળ બનાવવા માટે આપણા વૈજ્ઞાનિકોને શુભેચ્છા આપીએ છીએ. તેમણે ઈસરોના વૈજ્ઞાનિકો સાથે વાત કરી અને આજે તેમની ઉપલબ્ધિ પર શુભેચ્છા પાઠવી. આપણા વૈજ્ઞાનિકોએ દેશને ગૌરવાન્વિત કર્યા છે.’’
પ્રધાનમંત્રીએ પૂર્વ ધારાસભ્ય શ્રી ઉરીમાજાલુ કે. રામા ભટના નિધન પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ પૂર્વ ધારાસભ્ય શ્રી ઉરીમાજાલુ કે. રામા ભટના નિધન પર શોક વ્યક્ત કર્યો છે. એક ટ્વિટમાં, વડા પ્રધાને કહ્યું; "જનસંઘ અને ભાજપના ઈતિહાસમાં, ઉરીમાજાલુ કે. રામા ભટજી જેવા દિગ્ગજ વ્યક્તિઓનું વિશેષ સ્થાન છે. તેમણે કર્ણાટકમાં અમારી પાર્ટીને મજબૂત કરવા માટે ખંતપૂર્વક કામ કર્યું અને લોકોની વચ્ચે અથાક સેવા કરી. તેમના નિધનથી હું દુઃખી છું. તેમના પરિવાર પ્રત્યે સંવેદના ઓમ શાંતિ."
પ્રધાનમંત્રી મોદીએ અમેરિકાના રાષ્ટ્રપતિ ડોનાલ્ડ ટ્રમ્પને કહ્યું, ભારત આપના આગમનની રાહ જોઇ રહ્યું છે

અમેરિકાના રાષ્ટ્રપતિ ડોનાલ્ડ ટ્રમ્પની 2 દિવસની ભારતની સત્તાવાર મુલાકાત પૂર્વે પ્રધાનમંત્રીએ કહ્યું, “રાષ્ટ્રપતિ ડોનાલ્ડ ટ્રમ્પ ભારત આપની રાહ જોઇ રહ્યું છે.” પોતાના ટ્વીટર હેન્ડલ પરથી પ્રધાનમંત્રીએ જણાવ્યું હતું કે, “તમારી મુલાકાત ચોક્કસપણે આપણા દેશો વચ્ચેની મિત્રતાને વધુ મજબૂત બનાવશે. ઝડપથી અમદાવાદમાં મળીશું.” રાષ્ટ્રપતિ ડોનાલ્ડ ટ્રમ્પ આજે અમદાવાદ આવી રહ્યા છે જ્યાં તેઓ મોટેરા સ્ટેડિયમ ખાતે નમસ્તે ટ્રમ્પ કાર્યક્રમમાં ભાગ લેશે અને સાબરમતી આશ્રમની મુલાકાત લેશે. સાંજે તેઓ નવી દિલ્હી પહોંચશે. અપેક્ષા છે કે તેઓ વિવિધ રાષ્ટ્રીય અને આંતરરાષ્ટ્રીય મુદ્દાઓ પર પ્રધાનમંત્રી સાથે વ્યાપક ચર્ચા કરશે.
મંત્રીમંડળે પુનઃપ્રાપ્ય ઊર્જાના ક્ષેત્રમાં ભારત અને જીનિવા વચ્ચે હસ્તાક્ષર કરવામાં આવેલ સમજૂતી કરારને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળે પુનઃપ્રાપ્ય ઊર્જાના ક્ષેત્રમાં ભારત અને જીનિવા વચ્ચેના સમજૂતી કરારોને મંજૂરી આપી હતી. ઉદ્દેશ્ય: આ સમજૂતી કરારના ઉદ્દેશ્યો નીચે મુજબ છે: • સહયોગાત્મક સંસ્થાગત સંબંધ માટેનો પાયો સ્થાપિત કરવો. • બંને પક્ષો વચ્ચે પારસ્પરિક ફાયદા, સમાનતા અને આદાન-પ્રદાનના આધાર પર પુનઃપ્રાપ્ય ઊર્જાના ક્ષેત્રમાં દ્વિપક્ષીય ટેકનીકલ સહયોગને પ્રોત્સાહન આપવું અને તેને આગળ વધારવું. • સહયોગના ક્ષેત્રમાં સૌર ઊર્જા, પવન ઊર્જા, જૈવ ઊર્જા અને વેસ્ટ ટુ એનર્જી, સ્મોલ હાયડ્રો સ્ટોરેજ તથા ક્ષમતા નિર્માણનો સમાવેશ થાય છે. આ સમજૂતી કરાર બંને દેશો વચ્ચેના દ્વિપક્ષીય સહયોગને મજબૂત કરવામાં પણ મદદરૂપ થશે.
મંત્રીમંડળે યુવાનો સંબંધિત બાબતોમાં સહકાર માટે ભારત અને બાંગ્લાદેશ વચ્ચેના સમજૂતી કરારને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળ દ્વારા ભારત અને બાંગ્લાદેશ વચ્ચે યુવાનો સંબંધિત બાબતોમાં પારસ્પરિક સહકાર માટે થયેલા સમજૂતી કરાર ( પર હસ્તાક્ષર કરવામાં આવ્યા હતા. ભારત અને બાંગ્લાદેશ વચ્ચે યુવાનો સંબંધિત ક્ષેત્રોમાં કાર્યક્રમોના વિનિમયથી યુવાનોમાં વિચારો, મૂલ્યો અને સંસ્કૃતિના વિનિમયને પ્રોત્સાહન મળશે અને તેમની વચ્ચે મૈત્રી સંબંધો વધુ મજબૂત બનાવવામાં મદદરૂપ થશે. તેનાથી યુવાનોમાં આંતરરાષ્ટ્રીય દૃષ્ટિકોણ વિકસાવવામાં અને યુવાનો સંબંધિત બાબતોનો ક્ષેત્રોમાં તેમના જ્ઞાન તેમજ તજજ્ઞતાની સીમાઓનું વિસ્તરણ કરવામાં પણ મદદ મળી રહેશે.
રાષ્ટ્રપતિ શ્રીના જન્મદિન પ્રસંગે પ્રધાનમંત્રી શ્રીએ બે પુસ્તકોનું વિમોચન કર્યું

પ્રધાનમંત્રી શ્રી નરેન્દ્ર મોદીએ રાષ્ટ્રપતિ ભવન ખાતે ઐતિહાસિક દરબાર હોલમાં યોજાયેલા એક સમારંભમાં બે પુસ્તકોનું વિમોચન કર્યું છે – સ્પીચીઝ ઑફ ધ પ્રેસિડેન્ટ – વોલ્યુમ – 3 (રાષ્ટ્રપતિશ્રીના પ્રવચનો – ભાગ -3) અને પ્રેસિડેન્શિયલ રીટ્રીટ્સ. રાષ્ટ્રપતિ શ્રી પ્રણવ મુખરજીના જન્મદિવસ નિમિત્તે યોજાયેલા કેટલાંક કાર્યક્રમો પૈકી આ સમારંભનું આયોજન કરાયું હતું. પ્રધાનમંત્રી શ્રીએ રાષ્ટ્રપતિ શ્રી પ્રણવ મુખરજીને 80 વર્ષ પૂરા થવા બદલ અભિનંદન આપ્યાં હતાં. પ્રધાનમંત્રી શ્રીએ જણાવ્યું હતું કે રાષ્ટ્રપતિ શ્રી પ્રણવ મુખરજીએ પોતાની રાજકીય કારકીર્દિ દરમિયાન કેન્દ્ર સરકારમાં અનેક ઉચ્ચ પદો પર જવાબદારીઓ નિભાવી છે. તેમણે પોતાને પ્રધાનમંત્રી તરીકે તેમની સાથે કામ કરવાની તક મળી તે બદલ પોતાને નસીબદાર ગણાવ્યા હતા. પ્રધાનંત્રી શ્રીએ જણાવ્યું હતું કે પુસ્તકો અત્યંત સુંદર રીતે લખાયેલાં છે અને તે રાષ્ટ્રપતિ શ્રીના તીક્ષ્ણ અને સમજદાર મનનું પ્રતિબિંબ દર્શાવે છે.
બાલીમાં G-20 સમિટમાં પ્રધાનમંત્રી શ્રી નરેન્દ્ર મોદીના સંબોધનનો અંગ્રેજી અનુવાદ, સત્ર III: ડિજિટલ ટ્રાન્સફોર્મેશન

મહાનુભાવો, ડિજિટલ ટ્રાન્સફોર્મેશન એ આપણા યુગનું સૌથી નોંધપાત્ર પરિવર્તન છે. ડિજિટલ ટેક્નોલોજીનો યોગ્ય ઉપયોગ ગરીબી સામે દાયકાઓથી ચાલી રહેલી વૈશ્વિક લડાઈમાં બળ ગુણક બની શકે છે. ડિજિટલ સોલ્યુશન્સ ક્લાઈમેટ ચેન્જ સામેની લડાઈમાં પણ મદદરૂપ થઈ શકે છે – જેમ કે આપણે બધાએ કોવિડ દરમિયાન રિમોટ-વર્કિંગ અને પેપરલેસ ગ્રીન ઓફિસના ઉદાહરણોમાં જોયું છે. પરંતુ આ લાભો ત્યારે જ પ્રાપ્ત થશે જ્યારે ડિજિટલ એક્સેસ ખરેખર સર્વસમાવેશક હશે અને જ્યારે ડિજિટલ ટેકનોલોજીનો ખરેખર વ્યાપક ઉપયોગ થશે. કમનસીબે, અત્યાર સુધી આપણે આ શક્તિશાળી સાધનને માત્ર સાદા વ્યવસાયના માપદંડથી જ જોયું છે, આ શક્તિને નફા-નુકસાનની ખાતાવહીમાં બાંધી રાખી છે. અમારા
પ્રધાનમંત્રીએ શ્રી દિલીપ પડગાંવકરના અવસાન પર શોક વ્યક્ત કર્યો

પ્રધાનમંત્રી શ્રી નરેન્દ્ર મોદીએ શ્રી દિલીપ પડગાંવકરના અવસાન પર દુઃખ વ્યક્ત કર્યું હતું. પ્રધાનમંત્રીએ કહ્યું હતું કે, “શ્રી દિલીપ પડગાંવકર અગ્રણી જાહેર વિચારક હતા, જેમનું પત્રકારત્વમાં પ્રદાન હંમેશા યાદ રહેશે. તેમના અવસાનથી દુઃખ થયું છે. ઈશ્વર તેમના આત્માને શાંતિ આપે.”
પ્રધાનમંત્રીનું ચોથી ઇન્ડિયા-જર્મની ઇન્ટરગવર્ન્મેન્ટલ કન્સલ્ટેશન્સ માટે બર્લિનમાં આગમન

પ્રધાનમંત્રી શ્રી નરેન્દ્ર મોદી ચોથી ઇન્ડિયા-જર્મની ઇન્ટરગવર્ન્મેન્ટલ કન્સલ્ટેશન્સ માટે સોમવારે બર્લિન પહોંચી ગયા હતા. પ્રધાનમંત્રી મોદીની જર્મનીની આ બીજી દ્વિપક્ષીય મુલાકાત છે. ચાન્સેલર એન્જેલા મર્કેલે બર્લિનની બહાર સ્ક્લોસ મેસેબર્ગમાં પ્રધાનમંત્રી મોદી માટે ઔપચારિક ડિનરનું આયોજન કર્યું હતું. તેમની વચ્ચે આશરે ત્રણ કલાક આદાનપ્રદાન થયું હતું, જેમાં સ્માર્ટ સિટીઝ, કૌશલ્ય વિકાસ, સ્વચ્છ ઊર્જા વગેરે સહિત પારસ્પરિક હિતના વિવિધ ક્ષેત્રોને આવરી લેવામાં આવ્યા હતા. ભારતના આર્થિક સુધારાના એજન્ડાની પ્રશંસા થઈ હતી, જેમાં જીએસટીનો મુદ્દો સામેલ હતો. નેતાઓએ પ્રાદેશિક અને વૈશ્વિક મુદ્દાઓની સમીક્ષા કરી હતી. પ્રધાનમંત્રી મોદીએ યુરોપિયન યુનિયનમાં સામંજસ્યના મહત્વ તથા દુનિયામાં સ્થિરતા માટે જરૂરી પરિબળ તરીકે તેના મહત્વ પર ભાર મૂક્યો હતો. બંને નેતાઓએ અફઘાનિસ્તાન પર અફઘાનના નેતૃત્વમાં અફઘાનને અનુકૂળ સુલેહ પ્રક્રિયાના મહત્વ પર ભાર મૂક્યો હતો. બંને નેતાઓએ કટ્ટરતામાંથી મુક્તિ અને આતંકવાદ જેવા મુદ્દાઓની ચર્ચા કરી હતી. ચીનના બેલ્ટ અને રોડની પહેલ તથા આબોહવાના ફેરફાર પર પણ ચર્ચા થઈ હતી. અગાઉ પ્રધાનમંત્રી મોદીએ સ્ક્લોસ મેસેબર્ગમાં આવીને વિઝિટર્સ બુકમાં હસ્તાક્ષર કર્યા હતા. બંને નેતાઓએ કન્ટ્રી રેસિડન્સની લોનમાં લટાર મારી હતી.
ભારત અને બ્રુનેઈ દારૂસલામ  વચ્ચે કરવેરા સંબંધી માહિતીનાં આદન-પ્રદાન અને કરવેરા સંગ્રહણમાં સહાય અંગેના કરાર પર કરાયેલા  હસ્તાક્ષરને  કેબિનેટની મંજૂરી અને સમર્થન

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલા કેન્દ્રીય મંત્રીમંડળે ભારત અને બ્રુનેઈ દારૂસલામ વચ્ચે કરવેરા સંબંધિ માહિતીના આદાન-પ્રદાન અને કરવેરા સંગ્રહણમાં સહાય અંગેના કરાર પર હસ્તાક્ષરને મંજૂરી તેમજ સમર્થન આપ્યું છે. વિગતોઃ 1. આ કરારથી ભારત અને દારૂસલામની સક્ષમ ઓથોરિટીને વહિવટી તંત્ર માટે જરૂરી તેમજ બંને દેશોના સ્થાનિક કાયદાઓના અમલ માટે તથા ભાવિ પગલાં માટે સુસંગત હોય તેવી માહિતીના આદાન-પ્રદાન દ્વારા સહાયને આવરી લેવામાં આવેલ છે. 2. આ કરાર હેઠળ એકત્ર કરાયેલી માહિતીને ગુપ્ત રાખવામાં આવશે અને આ કરાર હેઠળ આવરી લેવાયેલ વેરા સંબંધી માહિતી માત્ર કરવેરા સંબંધી એસેસમેન્ટ, એકત્રીકરણ, ફરજપાલન, કાનૂની કાર્યવાહિ તેમજ અપીલ માટેની ઓથોરિટી ધરાવતી વ્યક્તિઓને જ (અદાલતી તેમજ વહિવટી સંસ્થાઓ સહિત) જણાવવામાં આવશે. આવી માહિતી અન્ય કોઈ વ્યક્તિ કે સંસ્થા કે ન્યાય તંત્રને માહિતી મોકલનાર દેશની લેખિત પૂર્વ મંજૂરી પછી જ જણાવવામાં આવશે. 3. આ કરાર હેઠળ વિવિધ કેટેગરી ધરાવતા કેસ અંગેની માહિતીનું ભારત અને બ્રુનેઈ વચ્ચે આપમેળે આદાન- પ્રદાન થાય તેવી જોગવાઈ કરવામાં આવી છે. 4. આ કરારમાં બંને દેશો વચ્ચેના કરવેરાના દાવા હેઠળની રકમ એકત્ર કરવામાં સહાય અંગેની પણ જોગવાઈ કરવામાં આવી છે. 5. આ કરારમાં એક બીજા સાથેના મતભેદ નિવારવા માટે પરસ્પરની સંમતિ પ્રક્રિયા દ્વારા અથવા તો કરાર હેઠળની પ્રક્રિયામાં સંમત થવાની જોગવાઈ કરવામાં આવી છે. 6. આ કરાર બંને દેશોના કાયદા હેઠળની પ્રક્રિયા પૂર્ણ થયા બાદ કરારના અમલીકરણના નોટિફિકેશન બાદ અમલમાં આવશે. આ કરારને કારણે ભારત અને બ્રુનેઈ વચ્ચે કરવેરા સંબંધી માહિતીના આદાન-પ્રદાનના પ્રવાહને વેગ મળશે અને તેનાથી કરવેરો ભરવાનું ટાળવાના અથવા તો નહીં ભરવાના કિસ્સાઓ નિયંત્રિત કરવામાં સહાય થશે. આ કરારથી બંને દેશો વચ્ચે કરવેરાની રકમના દાવા પ્રાપ્ત કરવામાં પણ સહાય થશે. એક રીતે જોતાં આ કરારની કોઈ નાણાંકિય અસરો નથી, પરંતુ કરારની કલમ-9 અનુસાર જો ખર્ચ 500 યુએસ ડોલરથી વધી જાય તો તે ભારત સરકાર દ્વારા ભોગવવામાં આવશે. આ પ્રકારની જોગવાઈ ભારત દ્વારા કરાયેલા આ પ્રકારના અન્ય માહિતીના આદાન-પ્રદાન ને લગતા કરાર પ્રમાણેની જ છે. પશ્ચાદ્દભૂમિકાઃ ભારત સરકાર આવકવેરા ધારા 1961ની કલમ-90 હેઠળ વિદેશના દેશો સાથે અથવા તો ચોક્કસ પ્રદેશો સાથે કરવેરો નહીં ભરવાના અને કરવેરો ભરવાનું ટાળવાના કિસ્સાઓ અંગે માહિતી મેળવવાનો આવકવેરા ધારા હેઠળ આ પ્રકારના કરાર કરવા માટેનો અધિકાર ધરાવે છે. કરવેરા સંબંધિ માહિતીના આદાન- પ્રદાન માટેનો આ કરાર કરવા અંગેની વાટાઘાટો કરવાની કાર્યવાહિ બ્રુનેઈમાં તા.10 થી 11 જાન્યુઆરી 2017 દરમિયાન હાથ ધરવામાં આવી હતી, તેને અનુસરીને ભારત સરકાર અને બ્રુનેઈ દારૂસલામ આ કરાર અંગે સંમત થયા છે.
પ્રધાનમંત્રીએ ફ્રાન્સના નીસમાં થયેલ ભીષણ હુમલાની કડક નિંદા કરી

પ્રધાનમંત્રી શ્રી નરેન્દ્ર મોદીએ ફ્રાન્સના નીસ શહેરમાં થયેલ ભીષણ હુમલાની કડક નિંદા કરી છે. પોતાના સંદેશમાં પ્રધાનમંત્રીએ કહ્યું કે, “હું નીસમાં થયેલા આતંકી હુમલાથી સ્તબ્ધ છું. હું આ નાસમજી ભરેલી હિંસાની કડક નિંદા કરું છું. હું મૃતકોના પરિવારજનો પ્રત્યે મારી સંવેદના વ્યક્ત કરું છું. મને આશા છે કે ઘાયલો જલ્દીથી સાજા થશે. ભારત આ દુઃખની ઘડીમાં ફાન્સના ભાઈ-બહેનોની સાથે મજબૂતીથી ઊભું છે.”
મંત્રીમંડળે વિદેશોમાં વ્યૂહાત્મક રીતે મહત્ત્વપૂર્ણ માળખાગત યોજનાઓમાં બોલી લગાવવામાં ભારતીય કંપનીઓને સમર્થન આપવા માટે કન્સેશનલ ફાઇનાન્સિંગ સ્કીમ (સીએફએસ)નો સમયગાળો વધારવા માટે મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળે વિદેશોમાં વ્યૂહાત્મક રીતે મહત્ત્વપૂર્ણ માળખાગત યોજનાઓ માટે બોલી લગાવવામાં ભારતીય કંપનીઓને સમર્થન આપવા માટે કન્સેશનલ ફાઇનાન્સિંગ સ્કીમ (સીએફએસ)નો સમયગાળો વધારવાની મંજૂરી આપી દીધી છે. વિગત : સીએફએસ હેઠળ ભારત સરકાર 2015-16થી જ વિદેશોમાં વ્યૂહાત્મક સ્વરૂપે મહત્ત્વપૂર્ણ માળખાગત યોજનાઓ માટે બોલી લગાવવામાં ભારતીય કંપનીઓને સમર્થન આપી રહી છે. યોજનાનો ઉદ્દેશ સતત પ્રાસંગિક છે, એટલે સૂચિત યોજનાને 2018થી 2023 સુધી એટલે કે આગામી પાંચ વર્ષો સુધી વધારવામાં આવી છે. નાણાકીય નિહિતાર્થઃ જે લોનધારકો બેંકો માટે આર્થિક કાર્ય વિભાગ દ્વારા બજેટની જોગવાઈ કરવામાં આવશે, એનાં સંબંધમાં વ્યાજને સમકક્ષ સમર્થનની ચુકવણીનાં નાણાકીય નિહિતાર્થ આ પ્રકારે છેઃ વર્ષ 2018-19 2019-20 2020-21 2021-22 2022-23 કુલ આઇઇએસ રકમ(મિલિયન અમેરિકન ડોલરમાં) 6.5 10.00 18.75 29.00 32.00 96.25 આઇઇએસ રકમ (કરોડ રૂપિયામાં) 42.25 65.00 121.88 188.50 208.00 625.63 નોંધઃ અંદાજિત આઇઇએસ ફક્ત હાલની યોજનાનાં સંબંધમાં છે. મુખ્ય અસર : સીએફએસ અગાઉ ભારતીય કંપનીઓ વિદેશોમાં મોટી યોજના માટે બોલી લગાવવા સક્ષમ નહોતી, કારણ કે તેમાં તેમનો ખર્ચ વધી જતો હતો અને ચીન, જાપાન, યુરોપ અને અમેરિકા જેવા અન્ય દેશોનાં બોલી લગાવનારા સારી શરતો પર ઋણ આપવામાં સક્ષમ હતાં. આ રીતે વ્યાજદર અને લાંબા સમયનાં આધારે આ દેશોનાં બોલી લગાવવારાઓને ફાયદો થતો હતો. આ ઉપરાંત ભારતીય કંપનીઓ દ્વારા દેશનાં વ્યૂહાત્મક હિતોની યોજનાને ધ્યાનમાં રાખીને સીએફએસ પાસેથી ભારતને આ ક્ષમતા મળી છે, જેનાં આધારે રોજગારીનું સર્જન, ભારતમાં સામગ્રી અને મશીનરીની માંગ અને ભારતની પ્રતિષ્ઠામાં વધારો સંભવ છે. અમલીકરણની વ્યૂહરચના અને લક્ષ્યાંક : આ યોજના હેઠળ વિદેશ મંત્રાલય ભારતનાં વ્યૂહાત્મક હિતોને ધ્યાનમાં રાખીને વિશેષ યોજનાઓની પસંદગી કરે છે અને તેને આર્થિક કાર્ય વિભાગને મોકલે છે. આ યોજના અંતર્ગત ધિરાણ મેળવવાની લાયકાત ધરાવતી વ્યૂહાત્મક રીતે મહત્ત્વપૂર્ણ યોજના નક્કી કરવામં આવે છે. તેને આર્થિક કાર્ય વિભાગનાં સચિવની અધ્યક્ષતામાં એક સમિતિ નક્કી કરે છે. સમિતિમાં ખર્ચ વિભાગ, વિદેશ મંત્રાલય, ઔદ્યોગિક સંવર્ધન અને નીતિ વિભાગ, વાણિજ્યિક વિભાગ, નાણાકીય સેવા વિભાગ અને ગૃહ મંત્રાલયનાં સભ્ય હોય છે. રાષ્ટ્રીય નાયબ સુરક્ષા સલાહકાર પણ સમિતિનાં સભ્ય હોય છે. સમિતિ પાસેથી મંજૂરી મળી જાય પછી આર્થિક કાર્ય વિભાગ એક્ઝિમ બેંકને એક ઔપચારિક પત્ર રજૂકરે છે, જેમાં સીએફએસ અંતર્ગત યોજનાને લોનની મંજૂરીની જાણકારી આપવામાં આવે છે. અત્યારે આ યોજના ભારતની એક્ઝિમ બેંક મારફતે સંચાલિત થાય છે, જે છૂટછાટ પર લોન પ્રદાન કરવા માટે બજારમાંથી સંસાધનો મેળવે છે. ભારત સરકાર એક્ઝિમ બેંકને કાઉન્ટર-ગેરેન્ટી અને 2 ટકા વ્યાજને સમકક્ષ નાણાકીય સહાય આપે છે. પૃષ્ઠભૂમિ : આ યોજના અંતર્ગત જો કોઈ ભારતીય કંપની કોઈ યોજના માટે કોન્ટ્રાક્ટ મેળવવવામાં સફળ થાય, તો ભારત સરકાર કોઈ વિદેશી સરકાર કે વિદેશી સરકારની માલિકી કે તેનાં દ્વારા નિયંત્રિત કંપનીને છૂટછાટ સાથે ધિરાણ પ્રદાન કરવાનાં સંબંધમાં એક્ઝિમ બેંકને કાઉન્ટર ગેરેન્ટી અને 2 ટકા વ્યાજને સમકક્ષ યોગદાન કરે છે. આ યોજના અંતર્ગત એક્ઝિમ બેંક લોન આપે છે, જેનાં દર એલઆઇબીઓઆર (સરેરાશ છ મહિના) + 100 બીપીએસથી વધારે ન હોય. લોનની ચુકવણીની ગેરેન્ટી વિદેશી સરકાર દ્વારા પ્રદાન કરવામાં આવે છે.
પ્રધાનમંત્રી શ્રીએ 1.5 લાખ વેલનેસ સેન્ટરની સ્થાપનાના લક્ષ્યની સિદ્ધિની પ્રશંસા કરી

પ્રધાનમંત્રી શ્રી નરેન્દ્ર મોદીએ કહ્યું છે કે 1.5 લાખ આયુષ્માન ભારત – આરોગ્ય અને સુખાકારી કેન્દ્રોના લક્ષ્યની સિદ્ધિ નવા ભારતમાં નવી ઊર્જાનો સંચાર કરશે. તેમણે કહ્યું કે ભારતની સમૃદ્ધિ સ્વસ્થ નાગરિકમાં રહેલી છે. કેન્દ્રીય આરોગ્ય અને પરિવાર કલ્યાણ મંત્રી ડૉ મનસુખ માંડવિયાના ટ્વીટના જવાબમાં પ્રધાનમંત્રી શ્રીએ ટ્વીટ કર્યું: "स्वस्थ नागरिकों में ही भारतवर्ष की समृद्धि निहित है। इस दिशा में रिकॉर्ड संख्या में बने ये हेल्थ एंड वेलनेस सेंटर्स बड़ी भूमिका निभाएंगे। यह उपलब्धि न्यू इंडिया में एक नई ऊर्जा भरने वाली है।"
પ્રધાનમંત્રીએ વિજય ઘાટ ખાતે લાલ બહાદુર શાસ્ત્રીને તેમની જયંતી પર પુષ્પાંજલિ અર્પણ કરી

પ્રધાનમંત્રી શ્રી નરેન્દ્ર મોદીએ આજે વિજય ઘાટ ખાતે પૂર્વ પ્રધાનમંત્રી લાલ બહાદુર શાસ્ત્રીજીને તેમની જયંતી પર પુષ્પાંજલિ અર્પણ કરી છે. એક ટ્વીટમાં પ્રધાનમંત્રીએ કહ્યું; "વિજય ઘાટ પર, લાલ બહાદુર શાસ્ત્રીજીને શ્રદ્ધાંજલિ અર્પણ કરી, જેમણે ભારતના ઇતિહાસમાં અમૂલ્ય યોગદાન આપ્યું છે."
પ્રધાનમંત્રી શ્રી અને યુક્રેનના રાષ્ટ્રપતિ વચ્ચે ટેલિફોન પર વાતચીત

પ્રધાનમંત્રી શ્રી નરેન્દ્ર મોદીએ આજે યુક્રેનના રાષ્ટ્રપતિ શ્રી વોલોદિમીર ઝેલેન્સકી સાથે ટેલિફોનિક વાતચીત કરી હતી. બંને નેતાઓએ યુક્રેનમાં ચાલી રહેલા સંઘર્ષ અંગે ચર્ચા કરી હતી. પ્રધાનમંત્રી શ્રીએ આ લડાઈને વહેલામાં વહેલી તકે સમાપ્ત કરવાની અને સંવાદ અને મુત્સદ્દીગીરીના માર્ગે આગળ વધવાની જરૂરિયાત માટેના તેમના આહ્વાનનો પુનરોચ્ચાર કર્યો હતો. તેમણે પોતાનો દ્રઢ વિશ્વાસ વ્યક્ત કર્યો કે સંઘર્ષનો કોઈ સૈન્ય ઉકેલ હોઈ શકે નહીં અને ભારત કોઈપણ પ્રકારના શાંતિ પ્રયાસોમાં યોગદાન આપવા તૈયાર છે. પ્રધાનમંત્રીએ સંયુક્ત રાષ્ટ્ર ચાર્ટર, આંતરરાષ્ટ્રીય કાયદા અને તમામ દેશોની સાર્વભૌમત્વ અને પ્રાદેશિક અખંડિતતાનું સન્માન કરવાના મહત્વનો પણ પુનરોચ્ચાર કર્યો હતો. પ્રધાનમંત્રીએ ભારપૂર્વક જણાવ્યું હતું કે ભારત યુક્રેન સહિત તમામ પરમાણુ સ્થાપનોની સુરક્ષાને મહત્વ આપે છે. તેઓએ રેખાંકિત કર્યું હતું કે પરમાણુ પ્લાન્ટ માટેના કોઈપણ જોખમો જાહેર આરોગ્ય અને પર્યાવરણ માટે દૂરગામી અને વિનાશક પરિણામો લાવી શકે છે. નવેમ્બર 2021માં ગ્લાસગોમાં તેમની છેલ્લી મુલાકાત પછી, બંને નેતાઓએ ફરીથી દ્વિપક્ષીય સહયોગના મહત્વપૂર્ણ ક્ષેત્રો પર ચર્ચા કરી.